Antallet af selvmordsangreb er vokset voldsomt de senere år; fra under fem om året i 1980'erne til 180 om året i begyndelsen af 2000'erne til 460 i 2005. Det er særligt militære og civile mål i Sri Lanka, israelske mål i Israel og siden den USA-ledede invasion i Irak i 2003 irakere, der har været hårdt ramt af selvmordsangreb. Et af de voldsomste selvmordsangreb i nyere tid foregik 11. september 2001, da terrorister med tilknytning til al-Qaeda fløj to fly ind i World Trade Centers to tårne i New York og dræbte sig selv og 3.038 andre.